section_heading: Eksterijeri
paragraph_text: Glavni projektant Stephen Payne, inspirirao se s više poznatih transatlantika: većim djelom s Queen Elizabeth 2, prednji dio nadgrađa i pramac aluzija su na Queen Mary, Normandie i France. Stražnji dimnjaci i pozicija zatvorene šetne palube, dugačke 620m, aluzija su na čuveni nizozemski transatlantik Rotterdam. Prema Međunarodnoj konvenciji o sigurnosti života na moru (SOLAS), čamci za spašavanje moraju biti na visini od 15m iznad vode, ali radi visokog nadvođa i mogućnosti da valovito oceansko more ošteti čamce, službenici SOLAS-a dozvolili su iznimku na QM2, te su čamci na visini 25m. Brojne kritike izazvao je oblik krme koji je kompromis između oblika krme na QE2 i potrebe za ravnom krmom kakvu zahtijevaju pogonske elektro-gondole. Iako je Stephen Payne izjavio da u projektu namjerava upotrijebiti sve elemente koji QM2 čine pravim prekooceanskim brodom, takva konstrukcija ima i potrebnu funkcionalnost: mogućnost montiranja elektro-gondola i dobre maritimne sposobnosti kod velikih brzina. U skladu s dizajnom suvremenih putničkih i teretnih brodova, QM2 ima bulb profil pramac radi veće stabilnosti pri plovidbi i smanjenja potrošnje goriva. Dimnjak je u odnosu na originalni projekt morao biti skraćen radi omogućavanja prolaska ispod mosta Verrazano-Narrows u New Yorku. QM2 raspolaže s 14&nbsp;164 m² otvorenog palubnog prostora s vjetrobranima koji štite putnike od snažnih strujanja zraka pri velikim brzinama, i pet bazena, od kojih četiri na otvorenom.